BG Официален вестник на Европейския съюз C 38/32

Публикация на заявка съгласно член 6, параграф 2 от Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни

2012/C 38/15

Настоящата публикация предоставя право на възражение срещу заявката в съответствие с член 7 от Регламент (ЕО) № 510/2006 на Съвета (1). Декларациите за възражение трябва да бъдат получени в Комисията в срок от шест месеца от датата на настоящата публикация.

ЕДИНЕН ДОКУМЕНТ

РЕГЛАМЕНТ (ЕО) № 510/2006 НА СЪВЕТА

„ISLE OF MAN QUEENIES“

ЕО №: UK-PDO-0005-0855-08.02.2011

ЗГУ ( ) ЗНП ( X )

1. Наименование:

„Isle of Man Queenies“

2. Държава-членка или трета държава:

Обединеното кралство

3. Описание на земеделския продукт или храна:

3.1. Вид продукт:

Клас 1.7: Прясна риба, мекотели и ракообразни и продукти от тях.

3.2. Описание на продукта, за който се отнася наименованието от точка 1.:

Isle of Man Queenies е наименованието, дадено на кралските миди, които се ловят във водите на остров Ман.

Кралската мида (Aequipecten opercularis) е вид мида със среден размер и представлява годно за консумация „морско двучерупчесто мекотело“ от семейство Pectinidae. Черупката може да има различен цвят, включително жълт, оранжев, червен, кафяв и лилав и достига максимален диаметър от 90 mm. На двете ѝ половини има около 19—22 започващи от една точка ребра с множество концентрични пръстени на растежа, опасващи напречно черупката. Месото или основното тяло на кралската мида е доста по-малко от това на пектен максимус; то представлява кръгъл мускул с цилиндрична форма с диаметър 20 mm и дебелина 15 mm. Месото има матов/кремав цвят; към тялото е прикрепен хайвер с оранжев/бял цвят под формата на полукръг от две части. Кралската мида може да се сервира със запазен или отстранен хайвер.

Isle of Man Queenies се ловят в териториалните води на остров Ман, главно от регистрирани на остров Ман плавателни съдове, въпреки че други регистрирани риболовни плавателни съдове, които имат съответния лиценз, също могат да ги ловят и разтоварват на брега на остров Ман, ако изберат този вариант. След това мидите се разтоварват и се обработват на остров Ман.

Кралските миди се продават:

— естествено пакетирани „сухи“ (без сос),

— или подложени на индивидуално бързо замразяване (ИБЗ),

— или пресни или замразени „в една черупка“ (все още прикрепени към едната от черупките),

— свободно или вакуумно пакетирани — в зависимост от изискванията на клиента,

— с размер и тегло за пускане на пазара в зависимост от изискванията на клиента.

3.3. Суровини (само за преработени продукти):

—

3.4. Фураж (само за продукти от животински произход):

—

3.5. Специфични етапи на производство, които трябва да бъдат извършени в определения географски район:

Ловене/събиране на кралските миди

Isle of Man Queenies могат да се ловят само по време на сезона на кралските миди, който обикновено започва на 1 юни. Това се дължи изцяло на физиологията на вида и необичайния начин, по който се лови. Повечето видове миди се събират чрез някакъв вид драга, която „изстъргва“ мидата от морското дъно. За разлика от това Isle of Man Queenies се изваждат чрез лек дънен трал. При този метод се разчита на реакцията на мидите за спасяване в отговор на стимулиране — те се издигат нагоре и попадат в мрежата, когато бъдат смутени от лека верига, теглена малко пред мрежата. Реакцията за спасяване е много бавна при ниски температури на водата, което означава, че ловенето с тралове е възможно само между юни и декември, когато температурата на водата е най-висока. В години с много студена пролет температурата на водата може да не се е покачила достатъчно до средата на юни.

Този уникален метод за изваждане на кралски миди означава, че за разлика от мидите, ловени с драги, по време на ловенето под черупката не попадат песъчинки. Това води до много по-високо качество на месото в сравнение с това на кралските миди, ловени с драги, по-голям добив на месо и освен това така се гарантира изключително висока степен на оцеляване на кралските миди с по-малък размер, които биват върнати на морското дъно — за разлика от мидите, ловени с драги, при които смъртността след изхвърляне може да бъде много висока.

Етапи на производство

а) Кралските миди от остров Ман се ловят с тралове, като се използват мрежи с размер 80—90 mm. Уловът се измива и се сортира на борда на плавателния съд.

б) Кралските миди се засипват с лед или се охлаждат на борда на плавателния съд до два часа след улавянето.

в) Риболовните плавателни съдове разтоварват улова в пристанищата в Пийл, Рамзи, Дъглас и Порт Сейнт Мери.

г) Кралските миди се транспортират в покрити камиони в рамките на два часа от момента на разтоварването до преработвателна фабрика на остров Ман, където се охлаждат за през нощта.

д) Кралските миди се обработват ръчно (отстраняват се черупките) на следващия ден, като се използва плосък метален нож.

е) Месото се отделя и се измива два пъти на ръка — миенето е много бързо, за да се избегне поемане на вода от месото.

ж) Хайверът се запазва.

з) Месото на кралските миди се претегля.

и) Използва се естествено пакетиране — сухо (без сос) или индивидуално бързо замразяване при температура – 35 °C.

Миди в една черупка

Етапи (а—в както по-горе)

г) Отваря се чрез ръчно обработване (отстраняване на черупката), като се използва плосък метален инструмент; едната черупка се отстранява заедно с хрилете, стомаха и ципата.

д) Месото и хайверът остават прикрепени към черупката.

е) Използва се индивидуално бързо замразяване или се оставят пресни.

3.6. Специфични правила за рязане, настъргване, опаковане и др.:

—

3.7. Специфични правила за етикетиране:

—

4. Кратко определение на географския район:

Остров Ман

Уловът на Isle of Man Queenie се извършва в обширни легла в териториалните води на остров Ман. Тази зона от 3 917 km2 се простира официално до 12 морски мили или средната линия от изходната линия на остров Ман.

5. Връзка с географския район:

5.1. Специфична характеристика на географския район:

Околна среда

Гълфстрийм регулира климата на острова, който се характеризира с висока температура, осигуряваща мек климат. Характерно за летата е, че са прохладни и сравнително слънчеви, а зимите са меки и влажни с малко ниски температури и сняг.

Уловът на Isle of Man Queenie се извършва в обширни легла в териториалните води на остров Ман. Те имат изразени предпочитания за местообитания и живеят в колонии (легла) около остров Ман. Тяхната относителна неподвижност води до сравнително постоянно географско разположение на леглата. Леглата могат да представляват постоянни колонии с точно местоположение и да бъдат отделени от ясно разграничени зони, които са неподходящи за кралски миди.

Сведения за колонии на кралски миди на остров Ман има от много поколения. Ранни сведения за наличието на богати популации на кралски миди около остров Ман са посочени в изданието „Морска фауна на остров Ман“ (Marine Forna of the Isle of Man) (Moore, 1937 г.). Има ограничен брой големи зони в географския обхват, където популацията е достатъчно голяма, така че да позволи улов с търговска цел. Тези зони или терени обикновено са разделени от големи зони, в които околната среда е неподходяща за видовете. В рамките на всеки терен обикновено има няколко района или легла, които могат да достигат площ от няколко квадратни километра, където изобилието на кралски миди е по-голямо от други места.

Качество и температура на водата

Леглата на кралските миди в териториалните води на остров Ман са обградени с води с високо качество по отношение както на органични, така и на неорганични замърсители. Поредици от основни екологични изследвания на проби от морска вода около остров Ман са извършвани най-редовно на Британските острови, водейки началото си от първите години на 20-и век. С напредъка на научните постижения започват да се следят още повече екологични и биологични параметри и понастоящем правителството на остров Ман следи много променливи, включително хранителни вещества, бактерии, фитопланктон и фитопланктонни токсини.

Остров Ман демонстрира постоянно високи стандарти на качеството на водата чрез научни изследвания, които се извършват от 1904 г. насам.

Приливно-отливният пояс около остров Ман е най-големият в Западна Европа. Този приливно-отливен пояс, съчетан със сравнително плиткото морско дъно, обграждащо острова, означава, че около остров Ман се движат изключително силни приливни и отливни течения. Въпреки че представляват сериозни предизвикателства за рибарите, които използват леки тралове, тези приливи и отливи също така означават, че Isle of Man Queenies имат постоянен източник на планктонна храна, която преминава покрай тях и подпомага техния бърз темп на растеж и разпределянето на техния планктонен ларвен стадий.

Традиция

Риболовът е традиционен отрасъл на остров Ман, като риболовът на херинга е установен и организиран през 16-и век. За първи път ловенето на кралски миди започва в средата на 19-и век, като те са използвани за стръв при риболов на треска с парагада.

По това време колониите от кралски миди осигуряват изобилна храна за пасажите от треска. През 60-те години на 20-и век рибарите от остров Ман започват да проучват възможността за улов на кралски миди. През 1969 г. в Пийл са разтоварени първите кралски миди, уловени с търговска цел, които бързо са признати за деликатес.

Рибарите дават имена на отделните колонии на кралски миди на острова, като например Lower and Higher Chickens, Warts Bank и Burrow Head.

Риболовният флот на остров Ман се увеличава на приблизително 60 плавателни съда през 1971 г., като отбелязаният максимум на производството по това време е приблизително 7 500 тона (улов в живо тегло). По-голямата част от този улов е изнасян директно за Америка.

5.2. Специфична характеристика на продукта:

Кралската мида (Aequipecten opercularis) е вид мида със среден размер и представлява годно за консумация „морско двучерупчесто мекотело“ от семейство Pectinidae. Черупката може да има различен цвят, включително жълт, оранжев, червен, кафяв и лилав, като достига максимален диаметър от 90 mm. Месото или основното тяло на кралската мида е много по-малко от това на пектен максимус, която е отделен вид. То представлява кръгъл мускул с цилиндрична форма с диаметър 20 mm и дебелина 15 mm. Месото има матов/кремав цвят; към тялото е прикрепен хайвер с оранжев/бял цвят под формата на полукръг от две части. При готвене кралската мида е твърда и гладка, с месеста текстура, която остава влажна. Вкусът ѝ е уникално сладък и се отличава от този на другите миди с деликатен аромат и мек вкус на море. Isle of Man Queenies се ловят с лек трал в териториалните води на остров Ман, основно от регистрирани на остров Ман плавателни съдове и след това се разтоварват на сушата, обработват се и се пакетират на остров Ман.

Кралските миди са бързорастящ дълголетен вид, чиято максимална продължителност на живота рядко надвишава пет години. Те достигат размер от 55 mm за пускане на пазара в рамките на 2—3 години в зависимост от наличната храна от микроводорасли във водния стълб.

Гълфстрийм регулира климата на острова, който се характеризира с висока температура, осигуряваща мек климат. Кралските миди имат изразени предпочитания за местообитания и живеят в колонии (легла) около остров Ман, като тяхната относителна неподвижност води до сравнително постоянно географско положение на леглата. Леглата могат да представляват постоянни колонии с точно местоположение и да бъдат отделени от ясно разграничени зони, които са неподходящи за кралски миди.

5.3. Причинно-следствена връзка между географския район и качеството или особеностите на продукта (за ЗНП) или специфичното качество, репутацията или други особености на продукта (за ЗГУ):

Съчетаването на условията на околната среда — качество на водата, температура, силни приливно-отливни течения и наличие на подходяща планктонна храна — е причина гъстотата на кралските миди в териториалните води на остров Ман да бъде постоянно голяма и полученото бързо растящо месо да бъде изключително сочно. Освен това месното съдържание в черупката е по-високо от това, което се среща на други места. Обичайният добив на месо от Isle of Man Queenies е 12—14 %, а обичайният добив от кралски миди, които се ловят на други места, е 6—8 %.

Риболовът е традиционен отрасъл на остров Ман, като риболовът на херинга е установен и организиран през 16-и век. За първи път ловенето на кралски миди започва в средата на 19-и век, като те са използвани за стръв при риболов на треска с парагада.

По това време колониите от кралски миди осигуряват изобилна храна за пасажите от треска. С намаляването на рибните запаси през 60-те години на 20-и век рибарите от остров Ман започват да проучват възможността за улов на кралски миди. През 1969 г. в Пийл са разтоварени първите кралски миди, уловени с търговска цел, които бързо са признати за деликатес.

В началото на 80-те години на миналия век остров Ман започва да създава нови пазари във Франция и Испания, на които кралските миди се продават като продукт „с хайвер“. Понастоящем Isle of Man Queenies се продават на пазари в Обединеното кралство, Франция, Италия и Испания. Преработвателните предприятия постоянно търсят достъп до нови качествени пазари, въпреки че производството винаги ще бъде ограничено от естествената продуктивност на колониите и необходимостта от гарантиране на устойчиви запаси за следващите години.

Кралската мида от остров Ман спечели годишната награда Billingsgate за 2011 г. за морска храна, получена по устойчив начин, на ежегодно събитие в Лондон, посещавано от различни автори на публикации в областта на храните, търговци на морска храна, собственици на ресторанти и неправителствени организации в областта на околната среда. Тази престижна награда се присъжда след като всеки от финалистите изнесе 20-минутна презентация за устойчивия характер на съответната риболовна дейност. Връзка към наградата може да бъде намерена на адрес http://www.seafoodtraining.org/celebrating_sustainable_seafood_at_billingsgate_school.htm

Остров Ман спечели наградата, като успя да демонстрира устойчивия характер, използвайки възложени на външни изпълнители и публикувани научни материали в подкрепа на твърденията си. Същите научни материали бяха използвани и в процеса на акредитация на остров Ман по отношение на Isle of Man Queenies от страна на Съвета за управление на риболова, който се очаква да приключи скоро. На 20 май 2011 г. отрасълът за улов на Isle of Man Queenie официално получи акредитация от Съвета за управление на риболова, първият отрасъл за улов на миди в Северното полукълбо, който я получава, и едва вторият в света. Подробности за акредитацията и констатациите на оценителите могат да бъдат намерени на адрес http://www.msc.org/track-a-fishery/in-assessment/north-east-atlantic/isle-of-man-queen-scallop

Препратка към публикуваната спецификация:

(Член 5, параграф 7 от Регламент (ЕО) № 510/2006)

http://archive.defra.gov.uk/foodfarm/food/industry/regional/foodname/products/documents/isle-of-man-queenie-pdo.pdf

(1) ОВ L 93, 31.3.2006 г., стр. 12.